**ΙΑΝΟΥΑΡΙΟΣ 22!!**

**ΣΥΝΑΞΙΣ ΤΗΣ ΥΠΕΡΑΓΙΑΣ ΘΕΟΤΟΚΟΥ ΤΗΣ ΕΛΕΗΣΤΡΙΑΣ, ΤΗΣ ΕΝ ΚΟΡΩΝΗ ΤΗΣ ΜΕΣΣΗΝΙΑΣ**

****

**ΑΚΟΛΟΥΘΙΑ**

**(Γερασίμου μοναχού Μικραγιαννανίτου.)**

**ΜΕΓΑΣ ΕΣΠΕΡΙΝΟΣ**

Μετά τον Προοιμιακόν, το· Μακάριος ανήρ. Εις δε το· Κύριε εκέκραξα, ιστώμεν στίχους στ , και ψάλλομεν τα εξής Προσόμοια.

**Ήχος α’ . Ω του παραδόξου θαύματος.**

Ω του παραδόξου θαύματος! εκ λαγόνων της γης, ως λαμπάς ανέλαμψεν, η πάνσεπτος αληθώς, της Θεοτόκου Εικών, και χάριτος θεϊκής, και ιαμάτων εκλάμπει ενέργειαν, τοις σπεύδουσι προς αυτήν, και μετά πόθου βοώσιν εκάστοτε· Κεχαριτωμένη χαίρε, Κόρη Ελεήστρια, της Κορώνης η σκέπη, και αντίληψις και έφορος.

Βαβαί της σης ευδοκίας Αγνή! Συ γαρ επιστάσα, επαλλήλοις όψεσι, γυναίω τω ευσεβεί, τούτω προέφηνας, την εύρεσιν της σεπτής, και παναγίας Εικόνος σου Άχραντε, και ταύτην οία κρουνόν, των οικτιρμών σου τοις κράζουσι δέδωκας· Κεχαριτωμένη χαίρε, μόνη Ελεήστρια, η αιτούσα τοις πάσιν, ιλασμόν και θείον έλεος.

Την προς ημάς σου αντίληψιν, ης τας πολυτρόπους, εκδηλώσεις πάντοτε, θεώμενοι εναργώς, εφαπλουμένας ημίν, υμνούμεν χρεωστικώς, των παρά σου αγαθών απολαύοντες, απαύστως γαρ ελεείς, ως Ελεήστρια Κόρη τους κράζοντας· Κεχαριτωμένη χαίρε, ασφαλές προσφύγιον, και ελπίς σωτηρίας, των τελούντων εν ταις θλίψεσι.

**Έτερα. Ήχος δ’ . Ως γενναίον εν Μάρτυσι.**

Τη ευρέσει Πανάχραντε, της αγίας Εικόνος σου, εορτήν συστήσαντες αγαλλόμεθα, ότι δοθήναι ηυδόκησας, ημίν ταύτην Δέσποινα, εκ λαγόνων των της γης, ως χρυσίον πολύτιμον, της σης χάριτος, και ως θείον εχέγγυον και στήλην, της πολλής σου προμηθείας, της εις ημάς Κόρη Άχραντε.

Μυστικώς επεσκίασε, της σης δόξης η έκφανσις, τη σεπτή Εικόνι σου Ελεήστρια, όθεν πηγάζει εκάστοτε, ως δρόσον ουράνιον, και ως θείον γλυκασμόν, της λαμπράς προστασίας σου, τα γνωρίσματα, και τον πλούτον των θείων οικτιρμών σου, τοις υμνούσι Θεοτόκε, των σων θαυμάτων το μέγεθος.

Ώσπερ δώρημα τέλειον, και σεπτόν ιλαστήριον, και θερμήν αντίληψιν εν ταις θλίψεσιν, η της Κορώνης πλουτήσασα, πόλις την Εικόνα σου, Θεοτόκε αληθώς, προσφυώς ην ωνόμασεν, Ελεήστριαν, προς αυτήν καταφεύγει καθ’ εκάστην, και ευρίσκει σωτηρίαν, και των δεινών απολύτρωσιν.

**Δόξα. Και νυν. Ήχος πλ. Β’ .**

Σήμερον, καινήν εορτήν συστησάμενοι, οι Δαβιτικώς πεπυκασμένοι Παρθένε, τη επισκιάσει της δόξης σου, χαριστήριον αίνόν σοι άδομεν, εξαιρέτου γαρ ευνοίας ημάς ηξίωσας, εμφανεστέραν δείξασα, την περί ημάς κηδεμονίαν σου, την γαρ αγίαν Εικόνα σου, εκ κόλπων της γης ημίν εφανέρωσας, ως άλλην πηγήν, εξ Εδέμ προερχομένην, και ποτίζουσαν ημάς, τοις γλυκέσι νάμασι, των ψυχοτρόφων δωρεών σου, όθεν ευλαβώς αυτήν περικυκλούντες, εν αγαλλιάσει βοώμέν σοι· έργον τούτο θαυμαστόν, ως αληθώς ο κατειργάσω Δέσποινα, προς σωτηρίαν των ψυχών ημών.

Είσοδος, Φως ιλαρόν, το Προκείμενον της ημέρας, και τα Αναγνώσματα.

**Γενέσεως το Ανάγνωσμα. (Κεφ. κγ’ 10)**

Εξήλθεν Ιακώβ από του φρέατος του όρκου, και επορεύθη εις Χαρράν, και απήντησε τόπω, και εκοιμήθη εκεί· έδυ γαρ ο ήλιος. Και έλαβεν από των λίθων του τόπου, και έθηκε προς κεφαλής αυτού, και εκοιμήθη εν τω τόπω εκείνω, και ενυπνιάσθη. Και ιδού κλίμαξ εστηριγμένη εν τη γη, ης η κεφαλή αφικνείτο εις τον ουρανόν· και οι Άγγελοι του Θεού ανέβαινον και κατέβαινον επ’ αυτήν ο δε Κύριος επεστήρικτο επ· αυτής, και είπεν: Εγώ ο Θεός Αβραάμ του πατρός σου, και ο Θεός Ισαάκ, μη φοβού. Η γη, εφ’ ης συ καθεύδεις επ’ αυτής, σοι δώσω αυτήν και τω σπέρματί σου. Και έσται το σπέρμα σου ωσεί άμμος της γης, και πλατυνθήσεται επί Θάλασσαν, και Λίβα, και Βορράν, και επί Ανατολάς· και ενευλογηθήσονται εν σοι πάσαι αι φυλαί της γης, και τω σπέρματί σου. Και ιδού εγώ μετά σου διαφυλάσσων σε εν τη οδώ πάση, ου εάν πορευθής, και αποστρέψω σε εις την γην ταύτην, ότι ου μη σε εγκαταλίπω, έως του ποιήσαι με πάντα όσα ελάλησά σοι. Και εξηγέρθη Ιακώβ από του ύπνου αυτού, και είπεν: Ότι έστι Κύριος εν τω τόπω τούτω, εγώ δε ουκ ήδειν, Και εφοβήθη και είπεν : Ως φοβερός ο τόπος ούτος! ουκ έστι τούτο, αλλ’ η οίκος Θεού· και αύτη η πύλη του ουρανού.

**Προφητείας Ιεζεκιήλ το Ανάγνωσμα. (Κεφ. μγ’ 27)**

Έσται από της ημέρας της ογδόης και επεκείνα, ποιήσουσιν οι ιερείς επί τα θυσιαστήριον τα ολοκαυτώματα υμών, και τα του σωτηρίου υμών, και προσδέξομαι υμάς, λέγει Κύριος Κύριος. Και επέστρεψέ με κατά την οδόν της πύλης των Αγίων της εξωτέρας, της βλεπούσης κατά ανατολάς· και αύτη ην κεκλεισμένη. Και είπε Κύριος

προς με: Η πύλη αύτη κεκλεισμένη έσται, ουκ ανοιχθήσεται, και ουδείς ου μη διέλθη δι αὐτῆς, ότι Κύριος ο Θεός Ισραήλ, εισελεύσεται δι’ αυτής, και έσται κεκλεισμένη. Διότι ο ηγούμενος ούτος κάθηται επ’ αυτήν, του φαγείν άρτον. Κατά την οδόν του Αιλάμ της πύλης εισελεύσεται, και κατά την οδόν αυτού εξελεύσεται. Και εισήγαγέ με κατά την οδόν της πύλης της προς Βορράν, κατέναντι του οίκου· και είδον, και ιδού πλήρης δόξης ο οίκος Κυρίου.

**Παροιμιών το Ανάγνωσμα (Κεφ. θ’ 1)**

Η σοφία ωκοδόμησεν εαυτή οίκον, και υπήρεισε στύλους επτά. Έσφαξε τα εαυτής θύματα, και εκέρασεν εις κρατήρα τον εαυτής οίνον, και ητοιμάσατο την εαυτής τράπεζαν. Απέστειλε τους εαυτής δούλους, συγκαλούσα μετά υψηλού κηρύγματος επί κρατήρα, λέγουσα: Ος εστιν άφρων, εκκλινάτω προς με. Και τοις ενδεέσι φρενών

είπεν : Έλθετε, φάγετε τον εμόν άρτον, και πίετε οίνον, ον κεκέρακα υμίν. Απολείπετε αφροσύνην, και ζήσεσθε, και ζητήσατε φρόνησιν, ίνα βιώσητε, και κατορθώσητε σύνεσιν εν γνώσει. Ο παιδεύων κακούς, λήψεται εαυτώ ατιμίαν. Ελέγχων δε τον ασεβή, μωμήσεται εαυτόν, οι γαρ έλεγχοι τω ασεβεί μώλωπες αυτώ. Μη έλεγχε κακούς, ίνα μη μισήσωσί σε· έλεγχε σοφόν, και αγαπήσει σε. Δίδου σοφώ αφορμήν, και σοφώτερος έσται, γνωρίζε δικαίω, και προσθήσει του δέχεσθαι. Αρχή σοφίας, φόβος Κυρίου· και βουλή Αγίων σύνεσις, το δε γνώναι νόμον, διανοίας εστίν αγαθής. Τούτω γαρ τω τρόπω πολύν ζήσεις χρόνον, και προστεθήσεταί σοι έτη ζωής.

**Εις την Λιτήν, Ιδιόμελα. Ήχος α’ .**

Ευφραίνου εν Κυρίω, η πόλις Κορώνη, αγιαζομένη τη χάριτι, της πανυμνήτου Παρθένου, ιδού γαρ η Παντάνασσα Θεοτόκος, μεγαλείά σοι εποιήσατο, ως πανόλβιον

κτήμα, της εαυτής ευδοκίας, και κειμήλιον ουράνιον, την χαριτόβρυτον αυτής Εικόνα, αυτοφανώς σοι αναδείξασα, όθεν την εύρεσιν ταύτης, χαρμονικώς εορτάζουσα, εν ευφροσύνη καρδίας, τη Δεσποίνη και εφόρω σου βόησον· χαίρε Κεχαριτωμένη, ο Κύριος μετά Σου, ο πάσι δια Σου παρέχων, το μέγα έλεος.

**Ήχος β’ .**

Αειπάρθενε Δέσποινα, ποίαν ωδήν σοι επάξιον, ανθ’ ων τρυφώμεν αγαθών σου, οι σοι ικέται προσοίσωμεν; ως γαρ μήτηρ φιλόστοργος, πολλαχώς εκτρέφεις και θάλπεις

ημάς, και περιέπεις εκάστοτε επί το θείον θέλημα, αλλά και νυν ημίν δέδωκας, την θαυμαστήν Εικόνα σου, ως ελπίδος άγκυραν, και καταφύγιον αψευδές, εν κινδύνοις

και θλίψεσιν. Ομολογούμεν τοίνυν την χάριν, και προς ημάς σου ευεργεσίας κηρύττομεν, δι’ ων σώζεις τας ψυχάς ημών.

**Ήχος γ’ .**

Τις επαξίως υμνήσει, την προς ημάς χρηστότητα, την πολυειδώς και πολυτρόπως εκφαινομένην, πολυΰμνητε Δέσποινα; Μυστικώς γαρ επιστάσα, τω ευσεβεί γυναίω

εμήνυσας, της σης Εικόνος την εύρεσιν, ην εκ βάθους γης, πίστει αρυσάμενοι, χαράς πολλής επληρώθημεν, ανυμνούντες την δόξαν σου, ως γαρ ελαία κατάκαρπος, των οικτιρμών σου το έλεος, καρποφορεί ημίν Ελεήστρια Κόρη, τη γεωργία της χάριτος.

**Ήχος δ’ .**

Θαυμαστώς εδοξάσθη, και υπερφυώς εθαυμαστώθη, τη αΰλω επισκιάσει σου, η δεδοξασμένη Εικών σου, Ελεήστρια Παρθένε. Ποικίλους γαρ νόσους θεραπεύει, και τους εν κινδύνοις προφθάνει, και τους εν θλίψεσι διασώζει, τους επικαλουμένους την χάριν αυτής, τους πάντας γαρ δι’ αυτής ελεείς, ως του ελεήμονος Θεού φιλάγαθος

Μήτηρ, και παρέχεις ενί εκάστω, τα προς σωτηρίαν αιτήματα.

**Δόξα. Και νυν. Ήχος β’ .**

Εορτής λαμπράς υπόθεσις, και πνευματικής ευφροσύνης πρόξενος, η της Εικόνος σου εύρεσις, γέγονεν ημίν Θεοτόκε, ότι πλούτον θεόσδοτον, και κέρας Αμαλθείας αληθώς, ταύτην ημίν εφανέρωσας, παραδόξω ενεργεία. Και δι’ αυτής απολαύοντες, του σου ελέους εκάστοτε, Ελεήστριαν ταύτην, οι ηλεημένοι εκάλεσαν, αλλ’ ω Πανύμνητε Κόρη, σκέπε και φρούρει αεί, την παρούσαν πόλιν, την ανακειμένην τη προστασία σου.

**Εις τον Στίχον. Ήχος πλ. α’ . Χαίροις ασκητικών.**

Χαίροις, Θεογεννήτορ Αγνή, Θεού του ζώντος η σκηνή η θεότευκτος, η στάμνος η μανναδόχος, η χορηγούσα ημίν, της ζωής το μάννα το ουράνιον, λυχνία επτάφωτος,

χαρισμάτων του Πνεύματος, η μυροθήκη, του σεπτού Αγιάσματος, θρόνος έμψυχος, του Δεσπότου της κτίσεως, Δέσποινα Ελεήστρια, ελέους το πέλαγος, η πελαγίζουσα

πάσι, των οικτιρμών σου τα ρεύματα, ημίν αεί δίδου, ευφροσύνην και υγείαν, και μέγα έλεος.

Στ.: Το πρόσωπόν Σου λιτανεύσουσιν οι πλούσιοι του λαού.

Ώφθης τη ευσεβεί γυναικί, εν επαλλήλοις ως ηυδόκησας όψεσι, και ταύτη την σην Εικόνα, την κεχωσμένην εν γη, εμφανώς Παρθένε απεκάλυψας, ην σπεύσαντες χαίροντες, της Κορώνης οι κάτοικοι, πίστει και πόθω, και καμάτοις ανεύραντο, ως αρίδηλον, της ευνοίας σου δώρημα, Δέσποινα Ελεήστρια, και ταύτην ανέθεντο, εν τω αγίω ναώ σου, ον ευλαβώς σοι εδείμαντο, υμνούντες αινούντες, των πολλών σου μεγαλείων, Κόρη την έλλαμψιν.

Στ.: Μνησθήσομαι του ονόματός Σου, εν πάση γενεά και γενεά.

Χαίρει, εγκαυχωμένη φαιδρώς, εν τη ευρέσει της πανσέπτου Εικόνος σου, η πόλις η της Κορώνης, και συν αυτή ευλαβώς, πάσα Θεοτόκε η περίοικος, προς ταύτην γαρ πάντοτε, καταφεύγουσιν Άχραντε, και πάσαν δόσιν, αγαθήν και σωτήριον, οι δεόμενοι, εξ αυτής εισκομίζονται, Δέσποινα Ελεήστρια, και ταύτης την εύρεσιν, εν εορταίς ετησίοις, χαρμονικώς εορτάζουσιν, υμνούντες αινούντες, των απείρων σου θαυμάτων, Κόρη τας χάριτας.

**Δόξα. Και νυν. Ήχος πλ. δ’ .**

Δεύτε άπαντες πιστοί, προς την Παρθένον Μαρίαν, την Ελεήστριαν Κόρην, μετ’ ευλαβείας δράμωμεν. Χάριν γαρ και έλεος, τοις πάσι βραβεύει, και σωτηρίαν αψευδή,

τοις εν κινδύνοις παρέχει, και ρώσιν τοις πάσχουσι, και θλιβομένοις χορηγεί, ενί εκάστω γαρ διανέμει, κατ’ αναλογίαν τας δωρεάς, εις περιποίησιν του κρείττονος. Της συμπαθείας ο κρουνός, η προσδοκία των εν ανάγκαις, ο λιμήν των χειμαζομένων, η παραμυθία πάσης ψυχής ορθοδόξου, και ετοίμη βοήθεια, αλλ’ ω πολυΰμνητε Δέσποινα, η εν παντί προστατεύουσα ημών, και επερχομένων δεινών ημάς απάλλαξον, τη ταχεία αντιλήψει σου.

Νυν απολύεις. Τρισάγιον.

**Απολυτίκιον. Ήχος α’ . Της ερήμου πολίτης.**

Την σεπτήν σου Εικόνα ως πηγήν αγιάσματος, πάλαι υπό γην κεκρυμμένην, τοις πιστοίς απεκάλυψας, εντεύθεν καταφεύγει προς αυτήν, η πόλις της Κορώνης ευλαβώς, καρπουμένη τας πλουσίας σου, δωρεάς, Παρθένε Ελεήστρια· δόξα τοις θαυμασίοις σου Αγνή, δόξα τη ση χρηστότητι, δόξα τη προς ημάς σου προμηθεία Άχραντε. (εκ γ’ )

**ΟΡΘΡΟΣ**

**Μετά την α’ στιχολογίαν, κάθισμα. Ήχος α’ . Τον τάφον Σου Σωτήρ.**

Ως κρίνον του αγρού, και πανεύοσμον ρόδον, εφάνη από γης, η αγία Εικών σου, Παρθένε Παναμώμητε, και πιστούς ευωδίασε, της σης χάριτος, τη νοητή ευωδία, ης την εύρεσιν, πανηγυρίζοντες πόθω, υμνούμέν σε Άχραντε. (Δις)

**Μετά την β’ στιχολογίαν, κάθισμα. Ήχος δ’ . Ταχύ προκατάλαβε.**

Ετήσιον αίνεσιν χαριστηρίοις ωδαίς, τελούμέν σοι σήμερον εν τη ευρέσει της σης, Εικόνος Πανάχραντε, ταύτην γαρ εξ εγκάτων, των της γης Θεοτόκε, δέδωκας τοις σοις δούλοις, ως υπέρτιμον δώρον, πηγάζουσαν τω κόσμω ιάσεων χάριτας. (Δις)

**Μετά τον Πολυέλεον, κάθισμα. Ήχος πλ. δ’ . Το προσταχθέν.**

Το προσταχθέν υπό σου Θεογεννήτορ, εις έργον άγων ο λαός ο της Κορώνης, μετά πόθου προσήλθε τη ση κελεύσει, ευρών δε την κεχωσμένην υπό την γην, Εικόνα σου την αγίαν και θαυμαστήν, ναόν θείόν σοι ήγειρεν, ένθα συντρέχει ευλαβώς, Παρθένε Ελεήστρια, και γεραίρει την χάριν σου. (Δις)

Οι αναβαθμοί, το α’ αντίφωνον του δ’ ἤχου.

Προκείμενον: Το πρόσωπόν Σου λιτανεύσουσιν οι πλούσιοι του λαού.

Στ.: Μνησθήσομαι του ονόματός Σου, εν πάση γενεά και γενεά.

**Ευαγγέλιον, εκ του κατά Λουκάν. (Κεφ. α´ 39-49, 56)**

Εν ταις ημέραις εκείναις, αναστάσα Μαριάμ επορεύθη εις την Ορεινήν μετά σπουδής, εις πόλιν Ιούδα˙ και εισήλθεν εις τον οίκον Ζαχαρίου και ησπάσατο την Ελισάβετ. Και εγένετο, ως ήκουσεν η Ελισάβετ τον ασπασμόν της Μαρίας, εσκίρτησε το βρέφος εν τη κοιλία αυτής˙ και επλήσθη Πνεύματος Αγίου η Ελισάβετ, και ανεφώνησε φωνή μεγάλη και είπεν˙ Ευλογημένη συ εν γυναιξί και ευλογημένος ο καρπός της κοιλίας σου. Και πόθεν μοι τούτο, ίνα έλθη η μήτηρ του Κυρίου μου προς με; Ιδού γαρ, ως εγένετο η φωνή του ασπασμού σου εις τα ώτά μου εσκίρτησε το βρέφος εν αγαλλιάσει εν τη κοιλία μου. Και μακαρία η πιστεύσασα ότι έσται τελείωσις τοις λελαλημένοις αυτή παρά Κυρίου. Και είπε Μαριάμ˙ Μεγαλύνει η ψυχή μου τον Κύριον, και ηγαλλίασε το πνεύμά μου επί τω Θεώ τω Σωτήρί μου, ότι επέβλεψεν επί την ταπείνωσιν της δούλης αυτού. Ιδού γαρ από του νυν μακαριούσί με πάσαι αι γενεαί˙ ότι εποίησέ μοι μεγαλεία ο δυνατός και άγιον το όνομα αυτού. Έμεινε δε Μαριάμ συν αυτή ωσεί μήνας τρεις και υπέστρεψεν εις τον οίκον αυτής.

Ο Ν’ ψαλμός.

Δόξα: Ταις της Θεοτόκου...

Και νυν: Ταις της Παναχράντου...

Ιδιόμελον. Ήχος πλ. Β’ . Στ.: Ελεήμον, ελέησόν με ο Θεός...

Ότε εκ γης ανεφάνη, η χαριτόβρυτος Εικών σου Παρθένε, τότε πνευματικής αγαλλιάσεως επλήσθη, ο της Κορώνης χριστώνυμος λαός, εναργώς γαρ είδομεν, την προς ημάς σου εύνοιαν, και αυτόπτως εθεασάμεθα, τας σωστικάς αυτής ενεργείας, όθεν Δαβιτικώς βοώμέν σοι· Ελεήστρια Κόρη, πάντες γαρ το όνομά σου επιβοώμεθα,

και σωτηρίαν δια σου ευρίσκομεν.

 Είτα, ο Κανών, ου η ακροστιχίς: Την Ελεήστριαν εφύμνιον Κόρη. Γερασίμου.

**Ωδή α’ . Ήχος δ’ . Ανοίξω το στόμα μου.**

Τον νουν μου καταύγασον, τη φωταυγεία σου Άχραντε, και λόγον μοι δώρησαι, ως αν υμνήσω φαιδρώς, της Εικόνος σου, την εύρεσιν Παρθένε, εξ ης χάρις άφθονος,

ρέει εκάστοτε.

Ηλίου λαμπρότερον, υπό την γην ούσαν πρότερον, Εικών σου η άχραντος, κόσμω ανέλαμψεν, Ελεήστρια, ελέους τας ακτίνας, εκλάμπουσα πάντοτε, τοις σε δοξάζουσι.

Επέστης και έδειξας, τον τόπον ένθα εγκέκρυπται, Εικών σου η πάνσεπτος, τη ευσεβεί γυναικί, ην ευράμενοι, αγιασμόν και ρώσιν, εκ ταύτης λαμβάνομεν, Κόρη

υμνούντές σε.

Λαμπρώς εορτάζομεν, νυν της Κορώνης οι κάτοικοι, της θείας Εικόνος σου, Κόρη την εύρεσιν, ταύτην κέρας γαρ, έσχομεν Αμαλθείας, εξ αυτής δεχόμενοι, τας θείας

δόσεις σου.

**Ωδή γ’ . Τους Σους υμνολόγους.**

Εφάνης κατ’ όναρ και καθ’ ύπαρ, μηνύουσα Κόρη εμφανώς, την θείαν ευδοκίαν σου, την περί της Εικόνος σου, η θεοφρόνως είξαντες, χαράς πολλής επληρώθημεν.

Η χάρις της θείας σου Εικόνος, και ταύτης τα θαύματα αγνή, ου μόνον περιέλαβον, Κορώνην την τιμώσάν σε, αλλά και την περίχωρον, ταύτης αεί καταπλήττουσι.

Συνήλθον σπουδή και ευλαβεία, Κορώνης οι κάτοικοι Αγνή, εις βάθος δε ορύξαντες, τον χώρον ον υπέδειξας, εκείθεν ανεκόμισαν, το ιερόν σου Εκτύπωμα.

Την κλήσιν φωνούντές σου την θείαν, οι όντες εγγύς και οι μακράν, Παρθένε Ελεήστρια, την ίασιν κομίζονται, οι νόσοις συνεχόμενοι, και οι εν θλίψεσι σώζονται.

**Κάθισμα. Ήχος δ’ . Κατεπλάγη Ιωσήφ.**

Κατεπλάγη αληθώς, και χαράς πέπλησται Αγνή, της Κορώνης ο λαός, τη ση θερμή επισκοπή, εν τη ευρέσει της θαυμαστής σου Εικόνος, και ταύτην ευλαβώς, περιπτυσσόμενοι, βοώμεν εκ ψυχής, Θεοχαρίτωτε· Μη διαλίπης ημάς Ελεήστρια, του ελεείν τη ση χάριτι, και διασώζειν, εκ πάσης βλάβης, τους θερμώς σοι προστρέχοντας.

**Ωδή δ’ . Ο καθήμενος εν δόξη.**

Ρήμασί σου τοις ενθέοις, πειθαρχήσαντες Άχραντε, έσπευσαν προθύμως, και την σην Εικόνα ανεύραντο, την υπό γην κεκρυμμένην ούσαν πρότερον, οι κραυγάζοντες·

χαίρε Αγνή Ελεήστρια.

Ιαμάτων θεία ρείθρα, η Εικών σου πηγάζουσα, τη επισκιάσει, της σης αγαθότητος Άχραντε, παθών εξαίρειν και πάσης περιστάσεως, τους κραυγάζοντας· χαίρε Αγνή

Ελεήστρια.

Ασθενούντες την υγείαν, Θεοτόκε κομίζονται, και οι εν θαλάσση, Κόρη κινδυνεύοντες σώζονται, οι ολοψύχως καλούντες εις βοήθειαν, Ελεήστρια, την σην ταχείαν αντίληψιν.

Εδομήσαντο προθύμως, ναόν θείόν σοι Δέσποινα, πίστει θερμοτάτη, ως το σον ανεύρον Εκτύπωμα, οι ευσεβείς Κορωναίοι, ένθα πάντοτε, συνερχόμενοι, τα σα υμνούσι θαυμάσια.

**Ωδή ε’ . Εξέστη τα σύμπαντα.**

Φυτόν ως αθάνατον, από της γης ανέδειξας, την σην θαυμαστήν Αγνή Εικόνα, καρποφορούσαν ζωήν και λύτρωσιν, τοις νενεκρωμένοις χαλεπώς, νόσοις και παθήμασιν, Ελεήστρια Δέσποινα.

Υμνούσα την χάριν σου, γυνή η κατιδούσά σε, Κόρη επαλλήλω εμφανεία, τοις ευσεβέσι τάχος ανήγγειλε, ως αν ανορύξωσι την γην, και εκείσε εύρωσι, την αγίαν

Εικόνα σου.

Μηδόλως οκνήσαντες, αλλά σπουδαίως σπεύσαντες, του χρησμού ως ήκουσαν της γραίας, οι Κορωναίοι εν κατανύξει ψυχής, εύρον ανορύξαντες την γην, την σεπτήν

Εικόνα σου, συν δυσίν άλλαις Άχραντε.

Νοήσαι το πρότερον, την εκφανθείσαν χάριν σου, οι μη βουληθέντες Θεοτόκε, τρισί σφραγίσι μελαίναις ύστερον, εν ταις δεξιαίς αυτών χερσί, Κόρη επιστώθησαν, την σεπτήν ευδοκίαν σου.

**Ωδή στ’ . Την θείαν ταύτην.**

Ίδε ο τόπος ο άγιος, εν ω Εικών ευρέθη η άχραντος, της Θεομήτορος, ένθα πιστοί συνερχόμενοι, υμνούμεν της Παρθένου, τα ξένα θαύματα.

Όψει καινή ώφθης Δέσποινα, παιδίσκη τη σεμνή ως ηθέλησας, και ταύτη έδειξας, της σης Εικόνος την ένθεσιν, εν ώρα μεσημβρίας, Κόρη τρανότατα.

Νόσου δεινής ηλευθέρωσας, γυναίκα προσπεσούσάν σοι Άχραντε, και άλλην ήρπασας, θανατηφόρως πυρέσσουσαν, πυλών των του θανάτου, ω Ελεήστρια.

Κορώνη χαίρει και γάννυται, Παρθένε τη αγία Εικόνι σου, και μετά πίστεως, ταύτη προστρέχει κραυγάζουσα· Συ μου ελπίς και σκέπη, ω Ελεήστρια.

**Κοντάκιον. Ήχος δ’ . Ο υψωθείς.**

Εν τη ευρέσει της σεπτής σου Εικόνος, ευχαριστήριόν σοι άδομεν ύμνον, ότι αυτήν εκ γης ημίν ανέδειξας, θείον ιλαστήριον, και πολύτιμον δώρον, ελεούσαν άπαντας, Ελεήστρια Κόρη, τους προσιόντας ταύτη ευλαβώς, και την θερμήν σου αιτούντας βοήθειαν.

**Ο Οίκος.**

Ως ξύλον έδειξας ζωής, η την ζωήν τεκούσα, την ενυπόστατον Χριστόν, Παρθένε Θεοτόκε, Εικόνα σου την ιεράν, εκ των εγκάτων των της γης, ημίν δι’ ευσπλαγχνίαν,

εμφανείαις γαρ μυστικαίς, ταύτην απεκάλυψας, και δι’ αυτής εμφανεστέραν ημίν, την σην προστασίαν έδειξας. Διο Ελεήστριαν αυτήν, ως ελεούσαν άπαντας, ο σος λαός Αγνή κέκληκε. Ταύτη ουν μετ’ ευλαβείας προσερχόμενοι, λαμβάνομεν πάντοτε, τα προς σωτηρίαν αιτήματα, οι την θερμήν σου αιτούντες βοήθειαν.

**Συναξάριον.**

Τη ΚΒ' του αυτού μηνός, Μνήμην επιτελούμεν της ευρέσεως της αγίας και θαυματουργού Εικόνος της Υπεραγίας Δεσποίνης ημών Θεοτόκου και Αειπαρθένου Μαρίας, της επικαλουμένης Ελεηστρίας, γενομένης κατά το έτος 1897.

Εικών Σου Αγνή εκ γης αναδοθείσα, Δίδωσιν ημίν αεί, άφθονον χάριν. Θαυματοεργός Εικών Ελεηστρίας, γήθεν φαάνθη.

Έστι τοίνυν πόλις εν Ελλάδι κατά την Πελοπόννησον, Κορώνη καλουμένη. Αύτη επί την θάλασσαν κείται και προς Λιβύην ορά, κάστρω δε παλαιώ εστεφάνωται. Κάτωθεν ουν των του κάστρου τειχών, εν αποκρήμνω τόπω και αβάτω, φως καθ’ εσπέραν οι πιστοί καθεώρων, το δε φαινόμενον ευλαβούμενοι αιτία τινί ετέρα απεδίδουν, εν εκείνω γαρ τω τόπω κατακεκρήμνισταί ποτε υπό των απίστων ο της πόλεως επίσκοπος Γρηγόριος τουπίκλην Μπίστης, ο εκ της νήσου Άνδρου. Αλλά και γυναικί τίνι, η όνομα Μαρία, τη μεν ηλικία προβεβηκυία, ευσεβεία δε και οσιότητι κεκοσμημένη, η Υπεραγία Θεοτόκος καθ’ ύπνους πεφανέρωται και του κατά τόπον εκείνον αναζητήσαι τους χριστιανούς της εαυτής αγίαν εικόνα ταύτην προτέτραπται. Τούτο δη πολλάκις εγένετο, ότι όκνον τω της γυναικός λογισμώ ο πονηρός ενέβαλλε, του μη ειπείν το όραμα, εφοβείτο γαρ ονειδισμόν και λοιδόρησιν. Αλλά και αύθις ώφθη τη γυναικί η του Θεού Μήτηρ, εντονώτερον ταύτην προτρεπομένη και οιονεί προσταγήν διδούσα. Της δε γυναικός, ειπούσης επί τέλους το πράγμα, πλήθος ανδρών ευσεβών εξελθόντες, τον τόπον ανώρυσσον εις ανεύρεσιν της εικόνος· ην δε ο τόπος εκείνος πετρώδης λίαν, διο και καμάτω καμφθέντες οι ορύκται, ήρξαντο παραιτούμενοι του έργου. Όθεν του ηλίου αμφί μεσηβρίαν όντως και τινων μετά πίστεως την εικόνα έως άρτι ζητούντων, η Παναγία κορασίδι τινί πεφανέρωται, ην επί τον τόπον αγαγούσα -ουδενός ετέρου ορώντος το θαύμα- όπου η εικών κατεκέχωστο σαφώς υπέδειξε και άφαντος αίφνης από της παιδίσκης εγένετο. Η δε μετά βραχύ συνελθούσα, τοις ορύσσουσιν έδειξεν ακριβώς την τον θείον θησαυρόν κατέχουσα κρύπτην. Ώρυξαν ουν την εικόνα ζητούντες και σεισμός τε μέγας και βρόμος υποχθόνιος την πόλιν άπασαν έσεισε, μεθ’ ον, ως ήλιος εκ γης ανατείλασα, έλαμψε φαιδρώς εις φως ελθούσα η της Θεομήτορος θεία εικών. Ανώρυκται τοίνυν εκ γης ως θησαυρός πολύτιμος η της Θεομήτορος εικών, και συν αυτή εν ταις δυσίν επιούσαις ημέραις εικόνες έτεραι δύο, ήγουν η του Σωτήρος Χριστού επί του Σταυρού και η του Αποστόλου Λουκά. Ταύτα δε γέγονεν τω 1897 έτει μ. Χ., εν ημέραις ΚΑ , ΚΒ , και ΚΓ . Αύθις δε ναός περικαλλής της Θεοτόκου ανεργέθη, και λαμπρώς κατακοσμηθήναι και αναθήμασι των ευσεβών ωραϊσθήναι και τον τόπον όλον εκχερσωθήναι, νοσημάτων δε και παθών παντοίων ιατρείον άμισθον εγένετο. Έκτοτε γαρ και άχρις ημών πλήθος θαυμάτων ο Θεός, ταις πρεσβείαις της Παναγίας τελεί εν αυτώ τω τόπω. Όθεν, τω πλήθει των θαυμάτων, και τω πλούτω του ελέους της Παναγίας, Ελεηστρίαν ταύτην εκάλεσαν.

Τη αυτή ημέρα, Μνήμη του Αγίου Αποστόλου Τιμοθέου, μαθητού του Αγίου Αποστόλου Παύλου.

Έρωτι θείων Τιμόθεος στεμμάτων, Τυφθείς βάκλοις, έβαψε γην εξ αιμάτων. Ούτος ην εκ πόλεως Λύστρας, πατρός Έλληνος, μητρός δε Ιουδαίας, Ευνίκης καλουμένης. Μαθητευθείς δε Παύλου τω Αποστόλω, και συνεργός του θείου Ευαγγελίου και κήρυξ γενόμενος, Ιωάννη τω διαφερόντως ηγαπημένω Μαθητή συγγίνεται, και υπ’ αυτού του Αποστόλου Παύλου, επίσκοπος Εφέσου καθίσταται. Μετά γαρ το εκβρασθήναι

τον Ιωάννην από της θαλάσσης, και τη Εφέσω αποδοθήναι, ύστερον δε υπό Δομετιανού βασιλέως, τρόπω υπερορίας, τη Πάτμω νήσω απενεχθήναι, ούτος ο μακάριος Τιμόθεος, της Εφεσίων αντεποιείτο επισκοπής. Των δε ειδωλολατρών, κατά τινα πάτριον εορτήν, Καταγώγιον ούτω καλουμένην, εν τη πόλει Εφεσίων, είδωλα δια χειρός εχόντων, και τινα περιτιθέντων εαυτοίς προσωπεία, και εν τούτοις επαδόντων, και ανδράσι και γυναιξί, ληστρικώς επιόντων, και πολύν φόνον επ’ αυτοίς εργαζομένων, ο μακάριος Τιμόθεος, μη φέρων το άτοπον τούτων οράν, αλλά την ματαίαν αυτών πλάνην διελέγχων και αποστήναι από των αισχρών πράξεων παραινών, αναιρείται υπ’ αυτών, ροπάλοις επιτιθεμένων αυτώ. Ύστερον δε το άγιον αυτού μετεκομίσθη λείψανον εν Κωνσταντινουπόλει, και κατετέθη εν τω Ναώ των Αγίων Αποστόλων, ένθα και η Σύναξις αυτού τελείται.

Τη αυτή ημέρα, Μνήμη του Αγίου Οσιομάρτυρος Αναστασίου του Πέρσου.

Αναστάσιος εν τραχήλω τον βρόχον, ως λαμπρόν όρμον ωραΐζεται φέρων. Ούτος, ην εκ Περσίδος, βασιλεύοντος μεν Χοσρόου των Περσών, Ρωμαίων δε Ηρακλείου, εκ πατρίδος Ραζήχ, χώρας Νουνή. Ην δε αυτώ πρότερον όνομα Μαγουνδάτ, υιός Μάγου τινός, καλουμένω Βαβ, παρ’ ου την μαγικήν επαιδεύθη, άρτι τη στρατεία των τυράννων καταλεγείς. Καταδραμόντων δε των Περσών τους της Αγίας Πόλεως τόπους, και πολλών αιχμαλώτων ληφθέντων, συναπήχθη και το Τίμιον Ξύλον του ζωοποιού Σταυρού, εν ω ο Κύριος ημών το κατά σάρκα πάθος υπέμεινε. Και δια τα

παρ’ αυτού τελούμενα θαύματα, εφημίζετο, ότι ο των Χριστιανών Θεός, ήκεν ενθάδε.

Ο δε Μαγουνδάτ, υπό της του Θεού κινούμενοι χάριτος, θερμότερον εζήτει μαθείν περί του Χριστού. Όθεν και παρά πιστού τινός, την κατά τον Σταυρόν πάσαν οικονομίαν μαθών, επίστευσεν εις Χριστόν. Είτα μετά του Περσικού στρατεύματος εν Χαλκηδόνι γενόμενος, και πυθόμενος την Περσών παρά Ηρακλείου καταστροφήν, παρεγένετο εις Ιεράπολιν. Ένθα, εντυχών αργυροκόπω τινι, μετ’ αυτού την τέχνην συνεκπονεί. Εκείθεν δε τα Ιεροσόλυμα καταλαβών, εν τη Αγία Πόλει λαμβάνει το βάπτισμα, και Αναστάσιος ονομάζεται. Και γενόμενος εν τη Μονή του Αγίου Σάββα, το ιερόν των μοναχών σχήμα λαμβάνει. Ένθα πάσαν οδόν διελθών, εις αρετήν φέρουσαν, και τα ιερά γράμματα μαθών, και το Ψαλτήριον αποστοματίσας και πλείονα τον προς Θεόν πόθεν εκκαύσας, την δια μαρτυρίου και αίματος επηύχετο αυτώ γενέσθαι τελείωσιν. Ορών γαρ εν ταις συγγραφαίς οίον εμπνέοντας και αγωνιζομένους τους Αγίους Μάρτυρας, σφοδρώς προς την τούτων εξεκαίετο μίμησιν. Όθεν και όναρ έδοξε ποτήριον χρυσούν, πλήρες οίνου, λαβών εκπιείν. Σύμβολον δε νομίσας της εμφύτου επιθυμίας του δια Χριστόν μαρτυρίου, των θείων Μυστηρίων μεταλαβών, εξήλθε της Μονής. Και εν Καισαρεία της Παλαιστίνης γενόμενος, ιδών Μάγους, και τα παρ’ αυτών πραττόμενα διαχλευάσας, και Χριστιανόν εαυτόν ονομάσας, συλλαμβάνεται παρ’ αυτών, και άγεται προς Μαρζαβανάν, άρχοντα αυτών, εφ’ ου προσετάχθη λίθους κομίζειν. Ένθα πολλοί των από του γένους προσερχόμενοι, ουδεμιάς εφείδοντο παροινίας, εναλλόμενοι αυτώ, και αυτού τον πώγωνα τίλλοντες, ύβριν γαρ του γένους ηγούντο την εις Χριστόν πίστιν. Είτα παρ’ αυτών τύπτεται σφοδρώς. Αχθείς δε προς τον βασιλέα των Περσών, και τον Χριστόν ομολογήσας, και προς την των Περσών θρησκείαν αύθις υπαχθήναι μη καταδεξάμενος, τύπτεται ράβδοις αφειδώς, και της μιας αναρτάται χειρός, κάτωθεν αυτού λίθου εξηρτημένου. Είτα βρόχου εξαφθέντος αυτού τω τραχήλω, κωλύεται αναπνείν, και μικρόν έτι αναπνέων, αφαιρείται την κεφαλήν. Τελείται δε η αυτού Σύναξις εν τω αγιωτάτω αυτού Μαρτυρίω, τω όντι ένδον του Αγίου Μάρτυρος Φιλήμονος, εν τω Στρατηγίω.

Τη αυτή ημέρα, Μνήμη των Αγίων Μαρτύρων· Μανουήλ, Γεωργίου, Πέτρου, Λέοντος, Σιωνίου, Γαβριήλ, Ιωάννου, Λέοντος, Παρόδου, και των λοιπών τριακοσίων εβδομήκοντα επτά.

Ξίφος Μανουήλ εις μέρη τέμνει δύω, Τιμώντ’ ατμήτους ουσίας Χριστού δύω. Γεώργιον και Πέτρον, οις κοινόν σέβας, Τέμνουσι κοινή Δεσπότου κοινού χάριν. Άρρητον είχε την προθυμίαν Λέων, Ρήσσοντος αυτού του ξίφους την γαστέρα. Δέος, ξίφους ταθέντος εγγύς αυχένων, Μακράν Γαβριήλ, και μακράν Σιωνίου. Όντως στρατηγοί μη πτοούμενοι ξίφος Ιωάννης τε και Λέων οι γεννάδαι. Βληθείς Πάροδος χειροπληθών εκ λίθων, Οδόν παρήλθεν ηδέως την του βίου. Τρεις πενταρίθμους εικάδας κτείναν ξίφος, Συνήψεν αυτάς ενδεκαπλή επτάδι. Ούτοι, εκ διαφόρων επαρχιών και τόπων όντες, την Ανδριανούπολιν κατώκουν. Βούλγαροι δε, ήκον Ρωμαίους καταστρεψόμενοι. Θράκας δε και Μακεδόνες αιχμαλωτίσαντες, και αυτήν την Βασιλίδα κατατρέχοντες, εν Ανδριανουπόλει παρεγένοντο, και αυτήν, τρισίν ημέραις προσμείναντες, είλον. Επράττετο δε ταύτα, Λέοντος του δυσσεβούς Αρμενίου βασιλεύοντος, και Κρούμου του βουλγαρικού κατέχοντος έθνους. Επεί δε Κρούμος εγκρατής εγένετο της πόλεως, εξέβαλεν έξω πάντας, χιλιάδας τον τεσσαράκοντα. Συν αυτοίς δε και τον αγιώτατον επίσκοπον εκβαλών, κατά του αυχένος, επί γην ριφέντα, πεπάτηκε. Κρούμου δε το ζην απορρήξαντος, Δούκουμος την αρχήν διαδέχεται. Και αυτού κατά πόδας τεθνηκότος, Δίτζεγγος άρχων των Βουλγάρων γνωρίζεται, ωμός και απάνθρωπος. Ος τον μέγαν αρχιερέα Μανουήλ, μέσον διχάσας, και τας χείρας συν τοις ώμοις αποτεμών, βοράν τοις κυσί παρέθετο. Και αορασία πληγείς, υπό των οικείων αναιρείται. Μουρτάγων δε την αρχήν δεξάμενος, άπαντας τους Χριστιανούς, τους μη πειθομένους τον Χριστόν αρνήσασθαι, εξ ανθρώπων ποιεί. Και ους μεν δεσμοίς και στρεβλώσεσιν υπεβαλών, ους δε απανθρώποις αικίαις τιμωρούμενος, της παρούσης ζωής απερρίψατο. Τον δε εν Αγίοις αρχιερέα Δεβέλτου Γεώργιον, και Πέτρον επίσκοπον, ράβδοις απανθρώπως κατακόψας, ξίφει τας κεφαλάς αυτών απέτεμεν, ωσαύτως και έτερον πλήθος, τριακοσίους εβδομήκοντα επτά, τη του ξίφους τιμωρία υπέβαλε. Και έτερον Λέοντα και Ιωάννην, τους των Χριστιανών στρατηγούς. Λέοντος δε του εν Αγίοις επισκόπου Νικαίας, τη θέσει φαινομένου ευνούχου, ξίφει την γαστέρα διέτεμε. Και Γαβριήλ, και Σιώνιον μαχαίρα απέτεμε. Πάροδον δε, τον ιερώτατον πρεσβύτερον, λίθοις βληθήναι κατεδίκασε, και ετέρους πολλούς διαφόροις αικίαις τιμωρησάμενος, εθανάτωσεν. Ου μόνον δε ούτος ο δυσσεβής Μουρτάγων, αλλά και οι κατά διαδοχήν Βουλγαρικοί γενόμενοι άρχοντες, πολλούς των Χριστιανών δια ποικίλων κολάσεων, τω θανάτω παρέπεμψαν.

 Τη αυτή ημέρα, Μνήμη του Οσίου Αναστασίου του Διακόνου, της Μεγάλης Λαύρας του Κιέβου, του ασκήσαντος εν τω ΙΒ αιώνι μ. Χ.

Τη αυτή ημέρα, Μνήμη του Οσίου Ιωσήφ, του ηγιασμένου του Σαμακού.

Ιωσήφ τον μέγιστον εν σωφροσύνη, Υμνήσωμεν άπαντες λαοί αξίως.

Τη αυτή ημέρα, Μνήμη του Οσίου Μακαρίου του Ζαμπίνσκιϋ, του Ρώσσου.

Τη αυτή ημέρα, Μνήμη του Αγίου Ιωάσαφ, επισκόπου Ιρκούτσκ της Σιβηρίας, του φωτιστού της Αλάσκας.

Τη αυτή ημέρα, Μνήμη πάντων των Ρώσων Αγίων Νεομαρτύρων και Ομολογητών των επί αθέου Κομμουνισμού ομολογησάντων και εν φρικταίς φυλακαίς, δειναίς εξορίαις, πικραίς βασάνοις, εν παγετώ και κρύω, εν δίψει και πείνη και ποικίλοις τρόποις μαρτυρησάντων εν έτει 1917-1990. Μάρτυρες εδείχθησαν Θεώ Νέοι, Ρωσίας γέννημα, Ορθοδοξίας κλέος.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς.

**Ωδή ζ . Ουκ ελάτρευσαν.**

Όμβροις Άχραντε, της σης πλουσίας χάριτος, βλυστάνει πάντοτε, η ση Αγία Εικών, ιάσεων νάματα, κατασβεννύοντα, νόσων άνθρακας, και παθημάτων καύσωνα, Ελεήστρια Παρθένε.

Ρώσιν εύρατο, ο προσελθών Πανάχραντε, τη θεία σκέπη σου, εκ Καλαμών ασθενής, δεινού γαρ νοσήματος, ευθύς λελύτρωται, ως ητήσατο, την θείαν αντίληψιν, Ελεήστρια Παρθένε.

Η σωτήριος, εν ιατρείαις δύναμις, εκ της Εικόνος σου, η προϊούσα Αγνή, βεβαίου διέσωσε, θανάτου Δέσποινα, τον νοσήσαντα, νοσήματι Δημήτριον, εκ Κορώνης ανιάτω.

Γνούσα Πάναγνε, εκ της σεπτής σου όψεως, γυνή η πάσχουσα, την σωτηρίαν αυτής, υπείξε τω λόγω σου, και καλώς τέτοκε, βρέφος εύχαρι, το τελεσθέν κηρύττουσα, επ’ αυτή μέγα σου θαύμα.

**Ωδή η’ . Παίδας ευαγείς.**

Έχομεν την θείαν σου Εικόνα, ως μέγα Θεοχαρίτωτε προσφύγιον, και λιμένα άκλυστον, και σκέπην σωτήριον, και εν καιρώ των θλίψεων ταύτη προσφεύγοντες, λυτρούμεθα εκ πάσης ανάγκης, και πειρατηρίων, παντοίων Θεοτόκε.

Ρύσαι πειρασμών επερχομένων, και πάσης κακοπραγίας και στενώσεως, Κόρη Ελεήστρια, τους σε μεγαλύνοντας, και ευπραγίαν άπασι και αφθονίαν καλών, μη παύση χορηγούσα Παρθένε, τοις τα μεγαλεία, αινούσί σου τα θεία.

Άγει εορτήν πανευφροσύνως, Παρθένε εν τη ευρέσει της Εικόνος σου, η Κορώνη σήμερον, και συντρέχει άπασα, προφρόνως η περίχωρος εν ευφροσύνη ψυχής, υμνούντές σου, τα θαύματα Κόρη, και υπερυψούντες, Χριστόν εις τους αιώνας.

Στόματι ευσήμω μεγαλύνει, Παρθένε την οξυτάτην σου αντίληψιν, ο σωθείς του κλύδωνος, της θαλάσσης πλοίαρχος, τη επιλάμψει Άχραντε της σης χρηστότητος, και

άλλος μηνιγγίτιδος νόσου, ίαται προσπέσας, τη θεία σου Εικόνι.

**Ωδή θ’ . Άπας γηγενής.**

Ίαμα ημίν, ως δρόσον ουράνιον παρέχει πάντοτε, ως νεφέλη πάμφωτος, ως Ησαΐας φησίν ο ένθεος, Εικών σου η υπέρτιμος επισκιάσει σου, τοις βοώσι· χαίροις Ελεήστρια, Θεοτόκε Αγνή Αειπάρθενε.

Μνείαν ιεράν, της θείας ευρέσεως τελεί χορεύουσα, η Κορώνη σήμερον, ην ηρετίσω εις περιποίησιν, του θείου Εκτυπώματος της εμφερείας σου, και βοά σοι· χαίροις Ελεήστρια, του ελέους πηγή ανεξάντλητος.

Όμιλοι πιστών, συντρέχουσιν Άχραντε, τω θείω οίκω σου, εν ω τεθησαύρισται, Εικών σου θεία και χαριτόβρυτος, και εξ αυτής αρύονται χάριν και έλεος, εκβοώντες· χαίροις Ελεήστρια, του ελέους πηγή ανεξάντλητος.

Ύμνον ευτελή, αχρείου εκ στόματος τολμήσας, ύφανα τη ευρέσει σου Άχραντε, της σης Εικόνος παθών ο έμπλεως, ον συμπαθείας όμματι μικρόν ως ψέλλισμα, δέξαι Κόρη, μόνη Ελεήστρια, και του σου με ελέους αξίωσον.

**Εξαποστειλάριον. Γυναίκες ακουτίσθητε.**

Εν τη ευρέσει Άχραντε, της ιεράς Εικόνος σου, πανηγυρίζομεν πόθω, υμνούντές σε Θεοτόκε, γήθεν γαρ ταύτην δέδωκας, ώσπερ χρυσίον τίμιον, και εμφανές τεκμήριον,

της μητρικής αρωγής σου, τοις Κορωναίοις Παρθένε.

**Έτερον.**

Παρθένε Παναμώμητε, ανθρώπων καταφύγιον, και προστασία του κόσμου, τοις ευλαβώς προσιούσι, τη ιερά Εικόνι σου, δίδου αεί τα πρόσφορα, και σώζε πάσης θλίψεως, ως Ελεήστρια Κόρη, τους την σην χάριν υμνούντας.

**Αίνοι. Ήχος α’ . Των ουρανίων ταγμάτων.**

Των Κορωναίων τα στίφη δεύτε συνέλθωμεν, και τη σεπτή Εικόνι, της Αγνής Θεοτόκου, προσπέσωμεν συν φόβω και εκ ψυχής, τη Παρθένω βοήσωμεν· Συ ει προστάτις και σκέπη και βοηθός, ημών πάντων Ελεήστρια.

Επιφανείσα οις τρόποις Αγνή ηθέλησας, υπέδειξας τον τόπον, ένθα κέκρυπται πάλαι, Εικών σου η αγία και θαυμαστή, ην ευρόντες επλήσθημεν, αγιασμού και ελέους και οικτιρμών, των πολλών σου Ελεήστρια.

Τη ανευρέσει Παρθένε της σης αγίας μορφής, πλουσίως εξεχύθη, εν αυτή η ση χάρις, εντεύθεν θεραπεύει νόσους δεινάς, και ιάται τους πάσχοντας, και διασώζει κινδύνων και συμφορών, τους υμνούντάς σου τα θαύματα.

Αγαλλομένη καρδία τω σω αγίω ναώ, πάσα ψυχή προστρέχει, Ελεήστρια Κόρη, και πίστει προσκυνούντες την σην μορφήν, τας αιτήσεις λαμβάνομεν, και δυσχερείας

απάσης απαλλαγήν, Θεοτόκε κομιζόμεθα.

**Δόξα. Και νυν. Ήχος πλ. α’ .**

Πανηγύρεως ημέρα, η της σεπτής σου Εικόνος εύρεσις, ημίν Θεοτόκε γέγονε. Δι’ αυτής γαρ εξέφηνας, τη πόλει ταύτη, την πολλήν σου συμπάθειαν, και σπλάγχνα

πλουσίων οικτιρμών Παρθένε, όθεν ως άλλην κιβωτόν αγιασμού, ταύτην περικυκλούντες, και δέει και χαρά κατασπαζόμενοι, από ψυχής βοώμεν· μη επιλάθη Δέσποινα, ταύτης της μερίδος σου, αλλά δείξον ημίν τα αρχαία ελέη σου, ως του ελεήμονος Θεού Μήτηρ, Κόρη Ελεήστρια.

Δοξολογία Μεγάλη και Απόλυσις.

**ΕΝ ΤΗ ΛΕΙΤΟΥΡΓΙΑ**

Τα τυπικά, οι Μακαρισμοί, και εκ του Κανόνος της Θεοτόκου, η γ’ καὶ στ’ ωδή.

**Απόστολος.**

**Προκείμενον. Ήχος γ’ : Μεγαλύνει η ψυχή μου τον Κύριον.**

Στ.: Ότι επέβλεψεν επί την ταπείνωσιν της δούλης Αυτού.

Προς Εβραίους Επιστολής Παύλου το Ανάγνωσμα (Κεφ. θ’ , 1):

Αδελφοί, είχεν η πρώτη σκηνή δικαιώματα λατρείας.... και των του λαού αγνοημάτων.

**Αλληλούϊα. Ήχος πλ. δ’ .: Άκουσον Θύγατερ και ίδε...**

Στ.: Το πρόσωπόν σου λιτανεύσουσιν...

**Ευαγγέλιον, εκ του κατά Λουκάν:**

Τω καιρώ εκείνω, εισήλθεν ο Ιησούς εις κώμην τινά...

Κοινωνικόν: Ποτήριον σωτηρίου λήψομαι, και το όνομα Κυρίου επικαλέσομαι.

**Μεγαλυνάριον.**

Έλεος και χάριν νέμει αεί, Κόρη εν Κορώνη, η Εικών σου η θαυμαστή, ελεούσα πάντας, και σώζουσα κινδύνων, τους επικαλουμένους σε Ελεήστρια.

 Νεκτάριος Μαμαλούγκος

www.nektarios.gr